Daar is liggelowige mense wat dink dat die proses nooit sal deurgaan nie, want die agb President, Cyril Ramaphosa het mos gesê dat die ekonomie nie geskaad moet word nie en voedselsekerheid nie benadeel moet word nie. Ek sê vandag vir u dat die ANC-regering saam met sy opposisievennote die Grondwet gaan verander. Hulle het ’n tweederde-meerderheid en as die Grondwet eers verander het, gaan u u eiendom kan verloor. Dit kan onteien word sonder vergoeding en dit gaan alle grond wees – of jy in ’n dorp bly en of jy op ’n plaas bly.
Ek wil vir u sê, word wakker in Suid-Afrika. Besef u dat die ANC besig is om u soos ’n luislang in te sluk en stadig maar seker dood te druk?
Ek doen dus ’n beroep op u. Daar is volgende jaar ’n verkiesing. Hierdie kwessie sal bespreek word. Twee jaar gelede is die grondkwessie al op die voorgrond geplaas vir propaganda in die verkiesing. Ons sal nooit so ’n mosie kan ondersteun nie en ons sal u beveg waar ons kan.